L-Arċisqof Charles Scicluna qal li Ġesù jgħallimna li l-mewt mhix l-aħħar kelma tal-eżistenza tagħna, imma biha aħna nidħlu fir-raqda tas-sliem li twassalna għall-ħajja ta' dejjem. Dan kien il-ġist tal-omelija tal-Arċisqof dalgħodu f'quddiesa li qaddes fil-Knisja ta' Santa Ubaldeska f'Raħal Ġdid. Huwa beda l-omelija tiegħu billi ffoka fuq ir-rakkont mill-Evanġelju ta' San Mark tat-tifla ta' Ġajru, bniedem influwenti u ta' prestiġju. Bintu mardet meta kellha 12-il sena u Ġajru ħassu bħallikieku m'għandu l-ebda poter quddiem dan il-mard. Għalhekk huwa avviċina lil Ġesù li kien jitqies profeta u talbu biex ifejjaqlu lil bintu. Fil-vjaġġ ta' Ġesù lejn bint Ġajru, ikun hemm mara marida u fqira, li tkun trid il-fejqan ukoll, u tgħid "Imqar immisslu t-tarf tal-mantar" sabiex titfejjaq. "Nirċievu l-qawwa li tfejjaq" L-Arċisqof irrifletta fuq kemm hi kbira l-fidi ta' din il-mara, billi temmen li għax tmiss it-tarf tal-mantar ta' Ġesù hemm ċans li tfiq. Huwa ħeġġeġ lin-nies, "Ejjew niftakru ftit xi tfisser dil-ħaġa, aħna li nirċievu 'l Ġesù fil-qalb tagħna f'kull quddiesa. Aħna mhux imissulu t-tarf tal-libsa jew it-tarf tal-mantar, aħna nirċevuh bil-ġisem, bid-demm, bir-ruħ, bid-divinità! Nirċevuh! Nirċievu din il-qawwa li tfejjaq." Din il-mara tfiq, iżda t-tifla ta' Ġajru laħqet mietet. Għalhekk, Ġesù rrealizza li se jkollu jqajjem lil xi ħadd mill-mewt għall-ewwel darba. Huwa inkoraġġixxa lin-nies ta' madwaru billi qalilhom, "Ma mititx, imma rieqda." B'dal-kliem Ġesù ried jgħid li "l-mewt għal din il-ħajja mhix l-aħħar kelma tal-eżistenza tagħna imma aħna nidħlu fir-raqda tas-sliem fi ħdan il-Mulej u d-destin tagħna hu l-ħajja ta' dejjem. Mela s-sinjal li jagħti hu u jreġġa' lura għall-ħajja lil dit-tifla ta' 12-il sena, li għadha fil-bidu ta' ħajjitha, hija li hu bis-setgħa tal-qawmien tiegħu mill-imwiet, jerġa' jitfa' fina ż-żerriegħa tal-ħajja ta' dejjem, li aħna mhux biss għandna x-xorti mmissulu l-mantar imma nirċevuh f'qalbna fl-Ewkaristija. Aħna għandna fih u permezz tiegħu fl-Ispirtu s-Santu, qawwa li tfejjaq u twassalna għall-ħajja ta' dejjem." Aqra wkoll L-Arċisqof iżur dar li salvat 30 tarbija mhux mistennija f'sena X'parir jagħti l-Arċisqof lill-ġenituri? Mons. Scicluna semma wkoll kemm hu sabiħ għalina l-Maltin li l-lingwa tagħna hija qrib l-Aramajk, il-lingwa li kien jitkellem biha Ġesù, għax f'xi frażijiet, nagħrfu x-xebh bejn it-tnejn. Ġab eżempju bil-kliem li Ġesù jgħid lit-tifla ta' Ġajru – "talitha, koum!" – li tfisser "tfajla, qum." Issokta jgħid, "U dik il-kelma nixtieq li l-ġenituri jgħiduha f'qalbhom fuq uliedhom mhux fis-sodda tal-mewt, allaħares qatt, imma kull meta inti inkwetat/a fuq bintek, fuq ibnek, ftakar li Ġesù daħal mat-tliet dixxipli, ma' ommha u missierha, din it-tfajla u qalilha: ' talitha, koum !'" Huwa indirizza lil dawk il-ġenituri li jaf għandhom lil xi ħadd minn uliedhom bil-vizzju tad-droga, jew f'xi kumpanija li qed tinkwetahom. Tahom il-parir biex jiftakru fil-kelma "Qum" u jitolbuha f'qalbhom lil Ġesù, biex hu u jgħaddi, ifejjaq. Aqra wkoll "Jekk ngħaddu ħajjitna ma' Ġesù t-toqol jeħfief" – L-Arċisqof